A Bizottság 3514/83/EGK rendelete
(1983. december 13.)
a 2191/81/EGK és a 2192/81/EGK rendeletnek a tagállamok nonprofit intézményei és szervezetei, valamint fegyveres és hasonló testületeinek vajbeszerzéséhez nyújtott támogatás tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1600/83/EGK rendelettel [1] módosított, a tej és tejtermékek piacának közös szervezéséről szóló, 1968. június 27-i 804/68/EGK tanácsi rendeletre [2] és különösen annak 12. cikke (3) bekezdésére,
mivel a legutóbb az 1446/83/EGK rendelettel [3] módosított 2191/81/EGK bizottsági rendelet [4] 3. cikkében említett utalvány csak a naptári hónap első napjától érvényes; mivel a vaj átvételére csak ezt a napot követően kerülhet sor; mivel az e rendszerhez fűződő tapasztalatok azt mutatják, hogy a vaj korábbi leszállítása érdekében az említett időpontot előbbre kell hozni; mivel ezért ki kell igazítani a vaj átvételére kijelölt időszakot; mivel ez a rendelkezés a legutóbb az 1446/83/EGK rendelettel módosított 2192/81/EGK bizottsági rendeletben [5] is szerepel; mivel abban a rendeletben is el kell végezni ugyanezt a módosítást;
mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2191/81/EGK rendelet 3. cikke (5) bekezdésének, valamint a 2192/81/EGK rendelet 3. cikke (3) bekezdésének szövege a következőképpen módosul:
"Az utalvány a rajta feltüntetett naptári hónapra érvényes. A szállítást azonban a megelőző hónap 20. napjától az utalványon feltüntetett hónapot követő hónap 10. napjáig lehet lebonyolítani."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1983. december 13-án.